Luister: Barmhartige Samaritaan help Branch oor eindstreep‘n Werktuigkundige werk aan ‘n Toyota tydens die Dakar-wedren. (Foto: Bernat Armangue/AP) Die sesde skof van die Dakar-wedren in Saoedi-Arabië was die langste en uitmergelendste nóg. Die sneltrajek van 478 km het deelnemers behoorlik tussen die duine deur getoets en Botswana se Ross Branch het waarskynlik gedink sy 2020-avontuur is iets van die verlede. Die gewilde “Kalahari Ferrari” se motorfiets het reeds vroeg in die skof wielprobleme ondervind en hy was genoodsaak om sy woestyn-ysterperd vir die laaste ent te stoot. Gelukkig was daar ’n barmhartige Samaritaan byderhand. “Dit was seker een van my slegste Dakar-dae ooit. My band was reeds vroeg in die skof aan flarde en ek het net probeer om dit in een stuk tot by die eindstreep te maak – om nie eens van ’n sterk vertoning te praat nie,” het Branch gesê. “Maar so 400 m vóór die eindpunt het ek my as af gesukkel om een van die duine uit te klim. Gelukkig was daar ’n deelnemer van Portugal wat teruggekom het om my te help.” In die motor-afdeling het Toyota Gazoo Racing ’n uitstekende dag agter die stuur gehad met vier motors in die top-tien; ’n prestasie wat spanbaas Glyn Hall gróót laat glimlag. Nasser al-Attiyah, Fernando Alonso, Giniel de Villiers en Bernhard ten Brinke was almal onder die voorste deelnemers.